b"\n_START_ARTICLE_\nSant Pere de Castellnou d'Oluges\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia feta de paredat de pedres mal col\xc2\xb7locades i de diferents mides. A l'interior de l'edifici es veu primerament el cor sota d'un arc carpanell. Presenta una nau central amb capelles laterals, en dues d'elles hi ha dos sarc\xc3\xb2fags g\xc3\xb2tics:_NEWLINE_1- Caixa que descansa sobre dos blocs de pedra. La part frontal est\xc3\xa0 ricament esculpida amb una mena de figures trilobades emmarcades en motllures llises. La tapa reprodueix els mateixos motius que la caixa, per\xc3\xb2 a m\xc3\xa9s t\xc3\xa9 l'escut nobiliari i la figura d'un castell._NEWLINE_2- Caixa de pedra en la qual es poden veure dos escuts nobiliaris, dins els quals hi ha la imatge d'un castell amb tres torres, la central m\xc3\xa9s alta que les laterals i amb tres portes corresponents a la zona central, que queden separades per panys de paret. Entre els dos escuts de la caixa hi ha un relleu rod\xc3\xb3. A la tapa hi ha tres escuts id\xc3\xa8ntics als dos laterals de la caixa. _NEWLINE_El sostre presenta volta d'aresta, amb claus que se situen a l'encreuament dels nervis. Els murs laterals presenten contraforts i petites obertures. A la cap\xc3\xa7alera, al costat dret, hi ha el campanar de planta quadrada amb quatre obertures. La porta d'acc\xc3\xa9s a l'esgl\xc3\xa9sia \xc3\xa9s rectangular i ve situada al fons d'un llindar botzinat format per un sistema de motllures cadascuna de les quals presenta una triple incisi\xc3\xb3 que limita dos cordons, el superior dels quals \xc3\xa9s m\xc3\xa9s ample que l'inferior. A la llinda observem una motllura amb relleu que es recolza en dues m\xc3\xa8nsules amb decoraci\xc3\xb3 an\xc3\xa0loga a la de la resta de la porta. A sobre d'aquesta hi ha un front\xc3\xb3 limitat sobre un arc rebaixat que descansa en dues cartel\xc2\xb7les. Al centre, dos lleons sostenen l'escut de la fam\xc3\xadlia que devia ajudar en la construcci\xc3\xb3 de l'esgl\xc3\xa9sia. A l'esquerra hi ha l'escut d'un castell amb dues torres i a l'altre costat un amb una creu damunt una bola. Per damunt de tota l'estructura hi ha un escut rombo\xc3\xafdal amb un motiu recurrent: un castell amb tres torres.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nL'esgl\xc3\xa9sia parroquial de Sant Pere, refeta al s. XVI, conserva dos sarc\xc3\xb2fags de pedra de les fam\xc3\xadlies Oluja i Castellnou. No en queda res del retaule que obr\xc3\xa0 durant el primer ter\xc3\xa7 del s. XVI el pintor Joan Pau Guardiola, dit \xe2\x80\x9clo Mut\xe2\x80\x9d. Les refer\xc3\xa8ncies her\xc3\xa0ldiques de la fa\xc3\xa7ana s\xc3\xb3n una caracter\xc3\xadstica especial del poble de Castellnou d'Oluges."